arnastofnun/IGC-2024 huggingface dataset:
Viðbótarsamningur við Norður-Atlantshafssamninginn um aðild Svartfjallalands (Montenegró) Nefndarálit - þingskjal nr. 1425

145. löggjafarþing 2015–2016.

Þingskjal 1425 - 788. mál.

Síðari umræða.

Nefndarálit um tillögu til þingsályktunar um staðfestingu viðbótarsamnings við Norður- Atlantshafssamninginn um aðild Svartfjallalands (Montenegró).

Frá meiri hluta utanríkismálanefndar.

Nefndin hefur fjallað um málið og fengið á sinn fund Jörund Valtýsson og Axel Nikulásson frá utanríkisráðuneyti.

Með þingsályktunartillögu þessari er leitað heimildar Alþingis til staðfestingar á viðbótarsamningi við Norður-Atlantshafssamninginn frá 4. apríl 1949 um aðild lýðveldisins Svartfjallalands sem gerður var í Brussel 19. maí 2016.

Samkvæmt ákvæðum samningsins öðlast hann gildi þegar allir aðilar Norður-Atlantshafssamningsins hafa tilkynnt ríkisstjórn Bandaríkjanna, vörsluaðila samningsins, um staðfestingu sína á honum. Í kjölfarið mun framkvæmdastjóri NATO bjóða ríkisstjórn hins nýja aðildarríkis að gerast aðili að Norður-Atlantshafssamningnum.

Svartfjallaland lýsti yfir sjálfstæði 3. júní 2006 og varð Ísland fyrst til að viðurkenna hið nýja sjálfstæða ríki. Samstarf Svartfjallalands við NATO hófst sama ár og frá árinu 2009 hefur Svartfjallaland tekið þátt í svokallaðri aðgerðaáætlun Atlantshafsbandalagsins sem miðar að því að aðstoða umsóknarríki við undirbúning aðildar, en umsóknarríki þurfa að uppfylla ýmis pólitísk, efnahagsleg og hernaðarleg skilyrði áður en af henni getur orðið.

Í desember 2015 samþykktu utanríkisráðherrar Atlantshafsbandalagsins að bjóða Svartfjallalandi inngöngu í bandalagið, enda hefði Svartfjallaland uppfyllt skilyrði aðgerðaáætlunarinnar. Samningur um aðild var undirritaður 19. maí sl. Ríkið mun sjálft greiða kostnað við aðlögun eigin varna að samræmdu varnarkerfi bandalagsins og er ekki gert ráð fyrir að núverandi aðildarríki þurfi að bera á nokkurn hátt viðbótarkostnað af inngöngu Svartfjallalands.

Við þetta fjölgar aðildarríkjum bandalagsins úr 28 í 29 og hefur Atlantshafsbandalagið ávallt lagt áherslu á að stækkun þess leiði til aukins stöðugleika og öryggis í Evrópu og ýti enn frekar undir þá lýðræðisþróun sem orðið hefur í nýju aðildarríkjunum.

Meiri hlutinn leggur til að málið verði samþykkt.

Silja Dögg Gunnarsdóttir var fjarverandi við afgreiðslu málsins en ritar undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis.

Alþingi, 1. júní 2016.
Viðbótarsamningur við Norður-Atlantshafssamninginn um aðild Svartfjallalands (Montenegró) Nefndarálit - þingskjal nr. 1431

145. löggjafarþing 2015–2016.

Þingskjal 1431 - 788. mál.

Síðari umræða.

Nefndarálit um tillögu til þingsályktunar um staðfestingu viðbótarsamnings við Norður-Atlantshafssamninginn um aðild Svartfjallalands (Montenegró).

Frá minni hluta utanríkismálanefndar.

Einhver stærstu mistök undanfarinna áratuga á sviði alþjóðamála áttu sér stað við lok kalda stríðsins árið 1989 þegar ákveðið var að framlengja líf Atlantshafsbandalagsins í stað þess að láta það fara sömu leið og hitt hernaðarbandalag eftirstríðsáranna, Varsjárbandalagið. Þar glataðist gott tækifæri til að byggja upp nýtt öryggiskerfi sem stuðlaði að lýðræði, friði og stöðugleika í Evrópu.

Sterk hagsmunaöfl unnu hins vegar gegn því að Atlantshafsbandalagið væri lagt niður þegar hinn yfirlýsti andstæðingur var úr sögunni. Réðu þar miklu hagsmunir vopnaframleiðenda, enda hefur bandalagið innan sinna raða mörg af mestu vopnaframleiðslulöndum heims og leggur ríkar skyldur á herðar meðlima sinna varðandi framlög til vígbúnaðar og hermála.

Útþenslustefna Atlantshafsbandalagsins til austurs hefur raskað stöðugleika í Evrópu. Óumdeilt er til að mynda að Rússland telur öryggi sínu ógnað með vígvæðingu upp við landamæri sín og uppsetningu eldflaugavarnarkerfis Atlantshafsbandalagsins. Það hefur aftur verið vatn á myllu þjóðernissinnaðra popúlískra stjórnmálaafla í Rússlandi. Óstöðugleiki í Austur-Evrópu skrifast því á rússnesk stjórnvöld, Atlantshafsbandalagið og forysturíki þess.

Skömmu fyrir aldamótin 2000 breytti Atlantshafsbandalagið stefnu sinni á þann hátt að það beitir sér nú í auknum mæli utan landamæra sinna. Má þar nefna beina og óbeina þátttöku í styrjöldum og skærum í Afríku og Asíu. Afleiðingar þessara íhlutana hafa reynst skelfilegar fyrir íbúa viðkomandi landa og eiga stóran þátt í þeirri flóttamannabylgju sem heimurinn er nú vitni að.

Fulltrúi minni hlutans áréttar þá stefnu Vinstrihreyfingarinnar – græns framboðs að Atlantshafsbandalagið sé veruleg ógn við öryggi og frið í heiminum. Hagsmunum Íslands væri best borgið með tafarlausri úrsögn úr bandalaginu. Á sama hátt verður ekki séð að enn frekari stækkun bandalagsins geti verið jákvætt skref í öryggismálum Evrópu. Vænlegra er að gæta friðar, stöðugleika og öryggis í heiminum með því að efla stofnanir eins og Öryggis- og samvinnustofnun Evrópu, ÖSE, og með endurskipulögðu öryggisráði Sameinuðu þjóðanna. Með vísan í þessa afstöðu munu þingmenn Vinstrihreyfingarinnar – græns framboðs sitja hjá við afgreiðslu málsins.

Alþingi, 1. júní 2016.

Steinunn Þóra Árnadóttir.
Undirbúningur að gerð þjóðhagsáætlana til langs tíma Nefndarálit - þingskjal nr. 1434

145. löggjafarþing 2015–2016.

Þingskjal 1434 - 114. mál.

Síðari umræða.

Nefndarálit um tillögu til þingsályktunar um undirbúning að gerð þjóðhagsáætlana til langs tíma.

Frá efnahags- og viðskiptanefnd.

Nefndin hefur fjallað um málið og fengið umsagnir frá Persónuvernd, Seðlabanka Íslands og Viðskiptaráði Íslands. Samhljóða tillaga var flutt á 144. löggjafarþingi (355. mál) og gekk þá til efnahags- og viðskiptanefndar að lokinni fyrri umræðu. Nefndin sendi málið út til umsagnar og bárust umsagnir frá Byggðastofnun, Háskólanum í Reykjavík, Reykjavíkurborg, Seðlabanka Íslands og Viðskiptaráði Íslands. Umsagnaraðilar voru almennt jákvæðir í garð tillögunnar.

Markmið þessarar þingsályktunartillögu er að stuðla að því að aflað verði haldbærra gagna um forsendur þjóðhagsáætlana til langs tíma fyrir íslenskt samfélag og unnið verði að gerð slíkra áætlana og þeim beitt við stefnumótun í samfélagsmálum. Nefndin tekur undir að vandaðar langtímaáætlanir geti haft mikilvæga þýðingu fyrir hagstjórn og aðra ákvarðanatöku. Gerð og beiting langtímaáætlana um þjóðarhag felur í sér viðleitni til að vinna gegn skammtímahugsun, hvatvísi og ábyrgðarleysi í stjórnmálum samtímans.

Nefndin bendir einnig á að langtímaáætlun á borð við þá sem hér er lagt til að verði gerð nýtist jafnt stjórnmála- og embættismönnum sem stjórnendum fyrirtækja í einkarekstri, fræðimönnum af ýmsu tagi, fjölmiðlafólki og öllum almenningi. Það er því mat nefndarinnar að slík áætlanagerð sé til þess fallin að styrkja og efla lýðræðislega ákvarðanatöku á mörgum mikilvægum sviðum.

Líneik Anna Sævarsdóttir var fjarverandi við afgreiðslu málsins.

Í ljósi framangreinds leggur nefndin til að tillagan verði samþykkt.

Alþingi, 2. júní 2016.
Frestun á fundum Alþingis Þingsályktun - þingskjal nr. 1441

145. löggjafarþing 2015–2016.

Þingskjal 1441 - 798. mál.

Nr. 37/145.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 2. júní 2016 eða síðar, ef nauðsyn krefur, til 15. ágúst 2016.

Samþykkt á Alþingi 2. júní 2016.
Áhættumat vegna ferðamennsku Nefndarálit - þingskjal nr. 1442

145. löggjafarþing 2015–2016.

Þingskjal 1442 - 326. mál.

Síðari umræða.

Nefndarálit um tillögu til þingsályktunar um áhættumat vegna ferðamennsku.

Frá atvinnuveganefnd.

Nefndin hefur fjallað um málið og borist umsagnir frá Ferðamálastofu, Höfuðborgarstofu, Isavia ohf., Íslandsstofu, Landgræðslu ríkisins, Samtökum ferðaþjónustunnar, Slysavarnafélaginu Landsbjörg, Umhverfisstofnun, Vegagerðinni og Veðurstofu Íslands.

Í tillögunni er lagt til að innanríkisráðherra verði falið að undirbúa áhættumat fyrir Ísland með tilliti til ferðamennsku. Kveðið er á um að ríkislögreglustjóri geri áhættumatið eftir atvikum í samráði við t.d. Ferðamálastofu, Slysavarnafélagið Landsbjörg og Umhverfisstofnun. Þá verði metið hvort setja þurfi sérstakar reglur um ferðir á svæðum sem falla í efsta áhættuflokk.

Tillaga sama efnis var lögð fram á 143. og 144. löggjafarþingi en varð ekki útrædd. Markmið tillögunnar er að fækka slysum og óhöppum ferðamanna í óbyggðum og utan alfaraleiða. Brýnt er að efla öryggi ferðamanna hér á landi ekki síst þar sem þeim hefur fjölgað umtalsvert á undanförnum árum.

Nefndin bendir á að í áhættumatinu verði m.a. skoðuð viðbrögð við hópslysum en vandasamt getur verið að bregðast við slíkum slysum hér á landi.

Nefndin leggur til að tillagan verði samþykkt óbreytt.

Björt Ólafsdóttir var fjarverandi við afgreiðslu málsins.

Alþingi, 2. júní 2016.
Meðferð og ráðstöfun aflamagns sem dregið er frá heildarafla Þingsályktun - þingskjal nr. 1459

145. löggjafarþing 2015–2016.

Þingskjal 1459 - 789. mál.

Nr. 38/145.

Þingsályktun um áætlun um meðferð og ráðstöfun aflamagns sem dregið er frá heildarafla skv. 5. mgr. 8. gr. laga um stjórn fiskveiða, nr. 116/2006.

Alþingi ályktar, með vísan til 5. mgr. 8. gr. laga nr. 116/2006, um stjórn fiskveiða, að því aflamagni sem dregið er frá heildarafla í hverri tegund skv. 3. mgr. 8. gr. laganna skuli varið til að mæta áföllum skv. 1. tölul. 1. mgr. 10. gr., til stuðnings byggðarlögum skv. 2. tölul. 1. mgr. 10. gr., til línuívilnunar skv. 8. mgr. 11. gr., til strandveiða skv. 6. gr. a, til veiða sem eru taldar í 6. gr. og til annarra tímabundinna ráðstafana samkvæmt lögunum með þeim hætti sem hér segir:

1. Allt að 9.000 tonnum til strandveiða.

2. Allt að 2.000 tonnum til rækju- og skelbóta.

3. Allt að 6.500 tonnum til stuðnings byggðarlögum.

4. Allt að 5.700 tonnum til aflamarks Byggðastofnunar.

5. Allt að 5.700 tonnum til línuívilnunar.

6. Allt að 300 tonnum til frístundaveiða.

7. Allt að 125 tonnum til áframeldis á þorski.

Samþykkt á Alþingi 2. júní 2016.
Viðbótarsamningur við Norður-Atlantshafssamninginn um aðild Svartfjallalands (Montenegró) Þingsályktun - þingskjal nr. 1462

145. löggjafarþing 2015–2016.

Þingskjal 1462 - 788. mál.

Nr. 39/145.

Þingsályktun um staðfestingu viðbótarsamnings við Norður-Atlantshafssamninginn um aðild Svartfjallalands (Montenegró).

Alþingi ályktar að heimila ríkisstjórninni að staðfesta fyrir Íslands hönd viðbótarsamning við Norður-Atlantshafssamninginn um aðild Svartfjallalands (Montenegró) sem gerður var í Brussel 19. maí 2016.

Samþykkt á Alþingi 2. júní 2016.
Rannsókn á erlendri þátttöku í kaupum á 45,8% eignarhlut í Búnaðarbanka Íslands hf. o.fl. Þingsályktun - þingskjal nr. 1463

145. löggjafarþing 2015–2016.

Þingskjal 1463 - 791. mál.

Nr. 40/145.

Þingsályktun um rannsókn á erlendri þátttöku í kaupum á 45,8% eignarhlut í Búnaðarbanka Íslands hf. o.fl.

Alþingi ályktar í samræmi við ákvæði laga um rannsóknarnefndir að fram fari rannsókn á þátttöku þýska bankans Hauck & Aufhäuser Privatbankiers KGaA í kaupum á 45,8% eignarhlut ríkisins í Búnaðarbanka Íslands hf.

Rannsóknin verði falin einum manni sem forseti Alþingis skipar skv. 1. mgr. 2. gr. laga um rannsóknarnefndir. Hann dragi saman og búi til birtingar upplýsingar um málsatvik og aðkomu einstakra aðila að þátttöku þýska bankans í kaupunum með tilliti til þeirra upplýsinga sem kaupendur veittu íslenska ríkinu sem seljanda og stofnunum þess.

Rannsókninni ljúki svo fljótt sem verða má og eigi síðar en 31. desember 2016.

Samhliða rannsókninni fari stjórnskipunar- og eftirlitsnefnd yfir fyrirliggjandi gögn og upplýsingar um umfjöllun og ályktanir eftirlitsaðila um söluna á Fjárfestingarbanka atvinnulífsins hf., Landsbanka Íslands hf. og Búnaðarbanka Íslands hf., sbr. ályktun Alþingis frá 7. nóvember 2012.

Á grundvelli niðurstöðu rannsóknarinnar, sbr. 1. mgr., og að lokinni yfirferð stjórnskipunar- og eftirlitsnefndar, sbr. 4. mgr., leggi nefndin mat á hvort hún geri tillögu um frekari rannsókn á einkavæðingu Fjárfestingarbanka atvinnulífsins hf., Landsbanka Íslands hf. og Búnaðarbanka Íslands hf., sbr. fyrrgreinda ályktun frá 7. nóvember 2012 þar um.

Samþykkt á Alþingi 2. júní 2016.
Lýðháskólar Þingsályktun - þingskjal nr. 1482

145. löggjafarþing 2015–2016.

Þingskjal 1482 - 17. mál.

Nr. 41/145.

Þingsályktun um lýðháskóla.

Alþingi ályktar að fela mennta- og menningarmálaráðherra að hefja vinnu við gerð frumvarps til almennrar löggjafar um lýðháskóla á Íslandi. Markmið löggjafarinnar verði að gera lýðháskóla að viðurkenndum valkosti í menntun sem njóti lagalegrar umgjarðar og stuðnings hins opinbera. Við vinnuna verði horft til þess fyrirkomulags sem gildir um starfsemi lýðháskóla annars staðar á Norðurlöndum. Ráðherra leggi fram frumvarp eigi síðar en á vorþingi 2017.

Samþykkt á Alþingi 2. júní 2016.
Sólarhringsmeðferð í öndunarvél á heimili sjúklinga Þingsályktun - þingskjal nr. 1484

145. löggjafarþing 2015–2016.

Þingskjal 1484 - 31. mál.

Nr. 43/145.

Þingsályktun um sólarhringsmeðferð í öndunarvél á heimili sjúklinga.

Alþingi ályktar að fela heilbrigðisráðherra að gera ráðstafanir til að hægt verði að bjóða þeim sjúklingum sem þurfa og sjálfir velja langtímanotkun á öndunarvél sólarhringsmeðferð á heimili þeirra. Leitað verði úrræða til að bæta aðbúnað og tryggja fullnægjandi aðstoð við daglegt líf sjúklinga sem þurfa víðtæka öndunaraðstoð. Í því skyni verði gripið til eftirfarandi aðgerða:

1. Sköpuð verði umgjörð, með sérþjálfuðu starfsfólki, um aðstoð í daglegu lífi á heimili sjúklinga.

2. Séð verði til þess að sjúklingum standi til boða samskiptatæki og þjálfun í notkun þeirra án þess að þeir sem þurfa aðstoð við tjáningu þurfi að bíða eftir tækjum eða þjálfun.

3. Tryggð verði aðstaða til hvíldarinnlagna sem hafi á að skipa sérþjálfuðu starfsfólki eða komið á fót sérstöku heimili til hvíldarinnlagna reynist það vænlegri kostur.

Heilbrigðisráðherra skipi undirbúningshóp sem í sitji fulltrúi ráðherra, sem veiti hópnum forustu, fulltrúi félags- og húsnæðismálaráðherra, fulltrúi Landspítala, fulltrúi Sambands íslenskra sveitarfélaga og fulltrúi samtaka sjúklinga. Hópurinn móti tillögur um skipulag heimaþjónustu, hvernig best sé að tryggja möguleika til hvíldarinnlagna, samskiptatæki og þjálfun í notkun þeirra og hvernig best megi tryggja með samstarfssamningum eða öðrum hætti hnökralausa aðkomu allra þeirra sem koma að þjónustu við sjúklinga sem þurfa víðtæka öndunaraðstoð. Starfshópurinn skili tillögum fyrir 1. febrúar 2017.

Samþykkt á Alþingi 2. júní 2016.
Mjólkurfræði Þingsályktun - þingskjal nr. 1485

145. löggjafarþing 2015–2016.

Þingskjal 1485 - 40. mál.

Nr. 44/145.

Þingsályktun um eflingu náms í mjólkurfræði.

Alþingi ályktar að fela mennta- og menningarmálaráðherra að leita samninga við erlend yfirvöld og skóla um nám í mjólkurfræði þannig að tryggt verði að íslenskir nemendur komist að í slíku námi.

Samþykkt á Alþingi 2. júní 2016.
Alþjóðlegt bann við framleiðslu og beitingu sjálfvirkra og sjálfstýrðra vígvéla Þingsályktun - þingskjal nr. 1486

145. löggjafarþing 2015–2016.

Þingskjal 1486 - 68. mál.

Nr. 45/145.

Þingsályktun um stuðning Íslands við að koma á alþjóðlegu banni við framleiðslu og beitingu sjálfvirkra og sjálfstýrðra vígvéla.

Alþingi ályktar að lýsa stuðningi við áform og viðræður um alþjóðlegt bann við framleiðslu og beitingu sjálfvirkra og sjálfstýrðra vígvéla og felur ríkisstjórninni að fylgjast með þróun þessara mála á vettvangi Sameinuðu þjóðanna og annars staðar þar sem það á við.

Samþykkt á Alþingi 2. júní 2016.
Stofnun loftslagsráðs Þingsályktun - þingskjal nr. 1487

145. löggjafarþing 2015–2016.

Þingskjal 1487 - 131. mál.

Nr. 46/145.

Þingsályktun um stofnun loftslagsráðs.

Alþingi ályktar að fela ríkisstjórninni að setja á fót loftslagsráð sem hafi það meginhlutverk að gera ráðstafanir til að draga úr losun gróðurhúsalofttegunda á Íslandi. Ráðið hafi m.a. eftirtalin verkefni:

a. að fylgjast með þróun loftslagsmála og beina að eigin frumkvæði tilmælum og ráðleggingum um markmið og leiðir til að draga úr losun gróðurhúsalofttegunda til stjórnvalda og annarra aðila, svo sem opinberra stofnana, eftir því sem tilefni þykir til,

b. að fylgjast með eftirfylgni við löggjöf um losun gróðurhúsalofttegunda,

c. að veita ráðgjöf um rannsóknarþörf og viðbrögð á þeim sviðum sem mestu varða fyrir það verkefni að draga úr losun gróðurhúsalofttegunda, þar á meðal um mannvirkjagerð, skipulag byggðar, samgöngur, atvinnuhætti og ástand og þróun lífríkis,

d. að mynda og rækja alþjóðatengsl til framdráttar viðfangsefnum ráðsins,

e. að miðla fræðslu og veita einstaklingum, fyrirtækjum, stofnunum og sveitarfélögum aðstoð við að minnka losun gróðurhúsalofttegunda og veita ráðgjöf um viðbrögð við áhrifum loftslagsbreytinga,

f. að birta árlega á opinberum vettvangi greinargerð um störf ráðsins, upplýsingar um magn, uppruna og þróun útblásturs gróðurhúsalofttegunda og stuðla að vitund almennings um loftslagsmál með fræðslu og miðlun.

Í loftslagsráði eigi sæti, samkvæmt tilnefningu, fulltrúi Umhverfisstofnunar, Veðurstofu Íslands, líf- og umhverfisvísindadeildar Háskóla Íslands, Hagfræðistofnunar Háskóla Íslands, umhverfisdeildar Landbúnaðarháskóla Íslands, Náttúruverndarsamtaka Íslands, Landverndar, Skipulagsstofnunar, Sambands íslenskra sveitarfélaga og Hagstofu Íslands. Umhverfis- og auðlindaráðherra skipi formann ráðsins og veiti því nauðsynlega starfsaðstöðu. Kostnaður við störf ráðsins greiðist úr ríkissjóði.

Á fimmta starfsári loftslagsráðs skipi umhverfis- og auðlindaráðherra nefnd sem leggi mat á skipan þess og starfshætti og geri, eftir atvikum, tillögur um breytingar.

Samþykkt á Alþingi 2. júní 2016.
Laxnesssetur að Gljúfrasteini í Mosfellsbæ Þingsályktun - þingskjal nr. 1488

145. löggjafarþing 2015–2016.

Þingskjal 1488 - 184. mál.

Nr. 47/145.

Þingsályktun um Laxnesssetur að Gljúfrasteini í Mosfellsbæ.

Alþingi ályktar að fela mennta- og menningarmálaráðherra í samvinnu við bæjaryfirvöld í Mosfellsbæ og stjórn Gljúfrasteins að hefja uppbyggingu Laxnessseturs að Gljúfrasteini í Mosfellsbæ. Leiðarljós Laxnessseturs verði að halda á lofti minningu Halldórs Laxness, veita fræðslu um verk hans og leggja áherslu á að Mosfellssveit og -bær var hans heimabyggð. Þar verði miðstöð allrar þekkingar um Halldór Laxness. Laxnesssetur verði jafnframt bókmenntasetur þar sem aðstaða verði til rannsókna og fræðistarfa.

Samþykkt á Alþingi 2. júní 2016.
Aðgerðaáætlun gegn súrnun sjávar á norðurslóðum Þingsályktun - þingskjal nr. 1496

145. löggjafarþing 2015–2016.

Þingskjal 1496 - 160. mál.

Nr. 48/145.

Þingsályktun um aðgerðaáætlun gegn súrnun sjávar á norðurslóðum.

Alþingi ályktar að fela umhverfis- og auðlindaráðherra að skipa starfshóp sem vinni skýrslu um hvernig efla megi hafrannsóknir hér á landi með tilliti til súrnunar hafsins og þeirra breytinga sem verða á lífríki þess. Í starfshópnum verði m.a. fulltrúar Háskóla Íslands, Hafrannsóknastofnunar, Umhverfisstofnunar og Samtaka fyrirtækja í sjávarútvegi. Starfshópurinn skili ráðherra skýrslu fyrir árslok 2016 sem ráðherra kynni fyrir Alþingi.

Samþykkt á Alþingi 2. júní 2016.
Áhættumat vegna ferðamennsku Þingsályktun - þingskjal nr. 1497

145. löggjafarþing 2015–2016.

Þingskjal 1497 - 326. mál.

Nr. 49/145.

Þingsályktun um áhættumat vegna ferðamennsku.

Alþingi ályktar að fela innanríkisráðherra að koma því til leiðar að ríkislögreglustjóri geri áhættumat fyrir Ísland með tilliti til ferðamennsku, eftir atvikum í samstarfi við Ferðamálastofu, Slysavarnafélagið Landsbjörg, Umhverfisstofnun og aðra aðila á vettvangi ferðamála, öryggis- og björgunarmála og náttúruverndar. Í framhaldi af því verði kannað og metið hvort ástæða þyki til að setja sérstakar reglur um ferðir á þeim svæðum sem falla í efsta áhættuflokkinn.

Samþykkt á Alþingi 2. júní 2016.
Notkun gúmmíkurls úr dekkjum á leik- og íþróttavöllum Þingsályktun - þingskjal nr. 1498

145. löggjafarþing 2015–2016.

Þingskjal 1498 - 328. mál.

Nr. 50/145.

Þingsályktun um bann við notkun gúmmíkurls úr dekkjum á leik- og íþróttavöllum.

Alþingi ályktar að fela umhverfis- og auðlindaráðherra, í samvinnu við Samband íslenskra sveitarfélaga og Umhverfisstofnun, að móta áætlun sem miði að því að kurluðu dekkjagúmmíi verði skipt út fyrir hættuminni efni á þeim leik- og íþróttavöllum þar sem það er nú að finna. Því verki verði lokið fyrir árslok 2016.

Samþykkt á Alþingi 2. júní 2016.
Tölvutækt snið þingskjala Þingsályktun - þingskjal nr. 1499

145. löggjafarþing 2015–2016.

Þingskjal 1499 - 425. mál.

Nr. 51/145.

Þingsályktun um tölvutækt snið þingskjala.

Alþingi ályktar að fela forseta Alþingis í samráði við forsætisnefnd að skipa vinnuhóp sem móti tillögur að innleiðingu þeirra breytinga að þingskjöl sem birta skal í Alþingistíðindum, sbr. 90. gr. laga um þingsköp Alþingis, nr. 55/1991, verði gefin út á tölvutæku sniði þannig að lög, kaflar í lögum, lagagreinar, málsgreinar, málsliðir, töluliðir o.s.frv., svo og tilvísanir til reglugerða, laga, úrskurða, dóma og annars þess háttar verði aðgreinanleg með tölvutækum hætti. Jafnframt verði lagasafnið uppfært með sama hætti.

Vinnuhópurinn verði skipaður þremur fulltrúum, þar af a.m.k. einum löglærðum og einum sérfræðingi á sviði tölvutækni. Forsætisráðuneytið, innanríkisráðuneytið og forsætisnefnd komi sér saman um skipan hópsins. Hópurinn verði skipaður fyrir 1. september 2016 og kynni forseta Alþingis tillögur sínar fyrir 1. september 2017.

Samþykkt á Alþingi 2. júní 2016.
Undirbúningur að gerð þjóðhagsáætlana til langs tíma Þingsályktun - þingskjal nr. 1500

145. löggjafarþing 2015–2016.

Þingskjal 1500 - 114. mál.

Nr. 52/145.

Þingsályktun um undirbúning að gerð þjóðhagsáætlana til langs tíma.

Alþingi ályktar að fela forsætisráðherra, fyrir hönd framkvæmdarvaldsins, að hefja undirbúning að gerð þjóðhagsáætlana til langs tíma á Íslandi. Í því skyni verði m.a.:

a. þróuð, eða eftir atvikum löguð að íslenskum aðstæðum, hagfræðilíkön og spálíkön sem geri kleift að vinna langtímaspár um líklega þjóðhagsframvindu í landinu næstu áratugi og út þessa öld; í því sambandi verði hugað sérstaklega að mikilvægum þáttum í fjármálakerfinu, svo sem þróun lífeyrisskuldbindinga og ávöxtun eignasafns lífeyrissjóðakerfisins,

b. greindir mikilvægustu áhrifavaldar líklegrar og/eða mögulegrar þjóðhagsframvindu á Íslandi næstu tvo til þrjá áratugi og út öldina,

c. greind sérstaklega líkleg og/eða möguleg þróun félagslegra, umhverfislegra og lýðfræðilegra þátta sem hluta af forsendum slíkrar langtímaáætlanagerðar,

d. greindir sérstaklega styrkleikar og veikleikar Íslands með tilliti til náttúru og umhverfisaðstæðna, auðlinda, landfræðilegrar legu, landrýmis, fólksfjölda og mannauðs og annarra efnislegra og óefnislegra þátta sem áhrif kunna að hafa við slíka langtímaáætlanagerð,

e. sett fram dæmi um mögulega kynslóðareikninga þar sem borið er saman hlutskipti núlifandi kynslóða, þeirra sem byggja munu landið að þremur áratugum liðnum, og kynslóðanna sem verða á dögum við lok þessarar aldar,

f. skoðað hvernig verkefninu verði best fyrir komið og hverjum skuli fela að annast gerð, birtingu og reglubundna endurskoðun þjóðhagsáætlana til langs tíma.

Forsætisráðherra skipi verkefnisstjórn til að undirbúa verkefnið og kalli á þann vettvang fulltrúa frá mennta- og vísindasamfélaginu, vinnumarkaðnum, sveitarfélögum og almannasamtökum, auk fulltrúa ráðuneyta og stofnana.

Forsætisráðherra, í samráði við fjármála- og efnahagsráðherra, leggi fyrir Alþingi innan árs frá samþykkt þessarar ályktunar tímasetta og útfærða verkáætlun, ásamt kostnaðarmati, til endanlegrar samþykktar.

Samþykkt á Alþingi 2. júní 2016.
Frestun á fundum Alþingis Þingsályktun - þingskjal nr. 1509

145. löggjafarþing 2015–2016.

Þingskjal 1509 - 816. mál.

Nr. 53/145.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 8. júní 2016 eða síðar, ef nauðsyn krefur, til 15. ágúst 2016.

Samþykkt á Alþingi 8. júní 2016.
Fjármálaáætlun 2017–2021 Breytingartillaga - þingskjal nr. 1524

145. löggjafarþing 2015–2016.

Þingskjal 1524 - 740. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2017–2021.

Frá meiri hluta fjárlaganefndar (VigH, GÞÞ, ÁsmD, PJP, ValG).

1. Neðanmálsgreinar í tillögugreininni falli brott.

2. Málefnasviðið „Löggjafarvald og eftirlit“ í töflunni Útgjaldarammar málefnasviða 2017– 2021 fái heitið: Alþingi og eftirlitsstofnanir þess.